ร้านก๋วยเตี๋ยว ที่ตั้งอยู่ในโครงการ  Arena 10 ทองหล่อซ. 10 ค่ะ ร้านนี้มีชื่อว่า “เตี๋ยวตาโต” ค่ะ หากขับรถมาสามารถจอดรถได้ในโครงการสะดวกสบายสุดๆ ค่ะ ส่วนบรรยากาศร้านนี้เค้าเป็นร้านแบบไม่ใหญ่มาก ถ้าเทียบร้านในโครงการนี้นะ มีที่นั่งให้นั่งทานทั้งด้านในร้านแบบห้องแอร์ และด้านนอกร้านค่ะ ตัวร้านตกแต่งด้วยกระจกรอบด้าน  ทำให้ดูไม่อึดอัดดีแถมนั่งทานไปนั่งชมวิวคนเดินผ่านไปผ่านมาเจริญหูเจริญตาดีค่ะ ส่วนเมนูของที่นี่มีทั้งก๋วยเตี๋ยวต้มยำไข่มะตูม เกี๊ยวทอด ไก่ทอด ยำ ลูกชิ้นปิ้ง ลูกชิ้นลวก แต่หลักๆ คนก็จะสั่งเป็นเตี๋ยวต้มยำนี่แล่ะค่ะ เราก็เป็นหนึ่งในนั้นเช่นกันค่ะ กับเมนู “เล็กต้มยำหมูพริกเผา” (80.-) พิเศษเพิ่มไข่ 15 บาทค่ะ รวม 95 บาท เสริฟมาแบบเอ่อ เครื่องน้อยมาก เห็นและแบบชามเดียวไม่อิ่มแน่นอนค่ะ ส่วนรสชาติน้ำต้มยำก็ถือว่าเข้มข้น พอทานได้ ไม่โดนใจเท่าที่ควร ในราคาเท่านี้เราว่าทานตามร้านข้างทางได้ 2 ชามเลยค่ะ แถมเผลอๆ อร่อยกว่าด้วย คือถ้ามาทานที่นี่เน้นมาเอาบรรยากาศมากกว่าค่ะ